VENDIM
Nr. 339, datë 21.12.2022

PËR NJË NDRYSHIM NË VENDIMIN E ERE-s NR. 28, DATË 14.2.2022, MBI KËRKESËN E OSSH SHA, PËR NDRYSHIMIN E VENDIMIT TË ERE-s NR. 181, DATË 23.11.2016, “PËR DISA NDRYSHIME NË VENDIMIN NR. 104, DATË 23.6.2016, TË BORDIT TË ERE-s, ‘MBI PËRCAKTIMIN E METODOLOGJISË SË VLERAVE REFERUESE, NË RAST SE TË DHËNAT E MATJES JANË PËRKOHËSISHT TË PADISPONUESHME DHE TË PAARRITSHME, SI DHE MBI SHFUQIZIMIN E VENDIMEVE TË ERE-s NR. 49, DATË 21.10.2004, DHE NR. 146, DATË 24.12.2013’”

Në mbështetje të nenit 16 dhe nenit 76, pika 4, të ligjit nr. 43/2015, “Për sektorin e energjisë elektrike”, të ndryshuar; neneve 15 dhe 26 të “Rregullores për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96, datë 3.9.2016; Bordi i ERE-s, në mbledhjen e tij të datës 21.12.2022, mbasi shqyrtoi relacionin e përgatitur nga drejtoritë teknike me nr. 2094/2 prot., datë 19.12.2022, “Për një ndryshim në vendimin nr. 28, datë 14 shkurt 2022, të Bordit të ERE-s, mbi kërkesën e OSSH sh.a., për ndryshimin e vendimit të ERE-s nr. 181, datë 23.11.2016, “Për disa ndryshime në vendimin nr. 104, datë 23.6.2016, të Bordit të ERE-s, “Mbi përcaktimin e metodologjisë së vlerave referuese, në rast se të dhënat e matjes janë përkohësisht të padisponueshme dhe të paarritshme, si dhe mbi shfuqizimin e vendimeve të ERE-s nr. 49, datë 21.10.2004, dhe nr. 146, datë 24.12.2013”.
konstatoi se:
- ERE me vendimin nr.28, datë 14 shkurt 2022, vendosi: Pranimin e pjesshëm të kërkesës së bërë nga OSSH sh.a. për ndryshimin e vendimit të ERE-s nr. 181, datë 23.11.2016, “Për disa ndryshime në vendimin nr. 104, datë 23.6.2016, të Bordit të ERE-s, “Mbi përcaktimin e metodologjisë së vlerave referuese, në rast se të dhënat e matjes janë përkohësisht të padisponueshme dhe të paarritshme, si dhe mbi shfuqizimin e vendimeve të ERE-s nr.49, datë 21.10.2004, dhe nr. 146, datë 24.12.2013”. 
- Ndryshimet e pranuara lidhen kryesisht me rastet kur furnizuesi merr dijeni nga Operatori i Sistemit të Shpërndarjes (OSSH) sh.a., se të dhënat e matjes janë përkohësisht të padisponueshme ose të paarritshme për një periudhë më të gjatë se një muaj (matësi është i dëmtuar, matësi është jashtë kushtit teknik apo mungon aksesi në të dhënat e matjes). Në këto rrethana faturimi i energjisë elektrike do të bëhet me vlerë referuese. Kjo vlerë do të përllogaritet bazuar në të njëjtin konsum të muajit respektiv të vitit të mëparshëm. Periudha e faturimit sipas këtyre vlerave referuese nuk mund të zgjasë me shumë se tre muaj.
- Ndryshimet e pranuara me vendimin nr. 28, datë 14 shkurt 2022, i shtrojnë efektet juridike deri në datë 31.12.2022.
- Me shkresën e tyre të protokolluar me nr. 10620 prot., datë 1 nëntor 2022, OSSH sh.a. i është drejtuar ERE-s, me qëllim parashtrimin e kërkesës për shtrirjen e efekteve të vendimin e Bordit të ERE-s nr. 28/2022 deri në fund të vitit 2023.
- Në mbështetje të një kërkese të tillë, ata kanë paraqitur në formë tabelare një simulim të llogaritjes së këtyre vlerave me vendimin e mëparshëm të ERE-s (nr. 181, datë 23 nëntor 2016), si dhe vlerat referuese në fuqi (vendimin nr. 28, datë 14 shkurt 2022, i Bordit të ERE-s). 
- Diferenca e përftuar nga ky ndryshim metodologjie në llogaritje është rreth 11 milionë kwh (29,805,737 kwh–18,828,680 kwh). Kjo shpjegon se sasia e 29,805,737 kwh që vjen nga aplikimi i vendimit nr. 28/2022 është me afër faktit krahasuar me metodologjinë e vjetër (vendimin nr. 181/2016). 
- OSSH sh.a. ka argumentuar në mbështetje të propozimit: Diferenca (në rënie) e konsumit të vitit 2020, konsum që llogaritet sipas metodologjisë së vendimit nr. 181, si shkak i pandemisë COVID 19, ku rënies së konsumit i shtohet edhe pamundësia e leximit; Rritja e konsumit të energjisë elektrike menjëherë pas periudhës së emergjencës COVID 19 (vjeshtë, dimër 2020); Për kontratat e reja është aplikuar mesatarja e muajve me matje, ndërkohë që, në kushte të tjera (vendimi nr. 181, datë 23 nëntor 2016) do të bënte që ato të llogariteshin me konsum 0 (zero); Kontratat që nuk kanë pasur historik faturimi, pra, që në të shkuarën e tyre llogariteshin për më se 1 (një) vit me konsum 0 (zero), me metodologjinë e re të llogaritjes (vendimi nr. 28, datë 14.2.2022, i Bordit të ERE-s), janë faturuar sipas mesatares së konsumit të vitit të fundit, duke qenë më afër realitetit.
- OSSH sh.a., sa u përket dy krahasimeve të metodologjive të aplikuara për kontratat në të cilat është aplikuar vlera zëvendësuese për periudhën shkurt–gusht 2022, ka konstatuar se diferenca në sasi kwh midis dy metodologjive të aplikuara është e madhe, afro 11 milionë kwh. Për sa u përket faktorëve që OSSH sh.a. ka përmendur, si pasojë e diferencës që vjen mes dy metodologjive, vlerësojmë, si më poshtë:
- Aplikimi i vlerës zëvendësuese që përllogaritet bazuar në të njëjtin konsum të muajit respektiv të vitit të mëparshëm, kur të dhënat e matjes janë të padisponueshme, sipas vendimit nr. 28/2022, i afrohen me shumë konsumit faktik. 
- Për kontratat e reja është aplikuar mesatarja e muajve me matje, ndërkohë që, në kushte të tjera (vendimi nr. 181, datë 23 nëntor 2016) do të bënte që ato të llogariteshin me konsum 0 (zero).
- Kontratat që nuk kanë pasur historik faturimi, pra, që në të shkuarën e tyre llogariteshin për më se 1 (një) vit me konsum 0 (zero), me metodologjinë e re të llogaritjes (vendimi nr. 28, datë 14 shkurt 2022, të Bordit të ERE-s), janë faturuar sipas mesatares së konsumit të vitit të fundit, duke qenë më afër realitetit.
- Nga verifikimet e bëra për ankesat e dërguara në ERE për mosmarrëveshje nga klientët, vërejmë vetëm 1 (një) ankesë të ardhur për vlerë referuese të përcaktuar në zbatim të vendimit të Bordit të ERE-s nr. 28/2022. Për këtë arsye, vlerësohet aplikimi i metodologjisë së vlerave referuese sikurse përcaktohet në pikat 2 dhe 3 të vendimit të Bordit të ERE-s nr. 28/2022, për një periudhë të pacaktuar.
Për gjithë sa më sipër, Bordi i ERE-s

VENDOSI:


1. Për disa ndryshime në vendimin nr. 28, datë 14 shkurt 2022, të Bordit të ERE-s, në lidhje me përcaktimin e metodologjisë së vlerave referuese në rast se të dhënat e matjes janë përkohësisht të padisponueshme dhe të paarritshme.
(Bashkëlidhur, metodologjia e vlerave referuese në rast se të dhënat e matjes janë përkohësisht të padisponueshme dhe të paarritshme.)
2. Pika 4 e vendimit të ERE-s nr. 28, datë 14.2.2022, ndryshon dhe bëhet: 
“Ndryshimet e parashikuara në pikën 2 i shtrijnë efektet juridike nga data 15.2.2022.”.
3. Pika 5 e vendimit nr. 28/2022, shfuqizohet dhe pika 6 ndryshon dhe bëhet:
“6. Furnizuesit të cilët lëshojnë faturë me vlerë referuese të raportojnë në ERE periodikisht (çdo katër muaj) jo më vonë se data 20 e muajit pasardhës së raportimit në lidhje me aplikimin e vlerave referuese dhe gjetjet respektive nga Furnizuesi nga përpunimi i të dhënave.”.
4. Drejtoria Juridike dhe e Zgjidhjes së Mosmarrëveshjeve të njoftojë palët e përfshira dhe palët e tjera të interesit për vendimin e Bordit të ERE-s.
Ky vendim hyn në fuqi menjëherë dhe i shtrin efektet nga data 1.1.2023.
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit, në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

KRYETAR 
Petrit Ahmeti


METODOLOGJIA E VLERAVE REFERUESE NË RAST SE TË DHËNAT E MATJES JANË PËRKOHËSISHT TË PADISPONUESHME DHE TË PAARRITSHME

a) Në rastet kur Furnizuesi merr dijeni nga Operatori i Sistemit të Shpërndarjes se të dhënat e matjes janë përkohësisht të padisponueshme ose të paarritshme për një periudhë më të gjatë se një muaj (matësi është i dëmtuar, matësi është jashtë kushtit teknik apo mungon aksesi në të dhënat e matjes), faturimi i energjisë elektrike do të bëhet me vlerë referuese. Kjo vlerë do të përllogaritet bazuar në të njëjtin konsum të muajit respektiv të vitit të mëparshëm. Periudha e faturimit sipas këtyre vlerave referuese nuk mund të zgjasë më shumë se tre muaj. 
b) Për kontratat e furnizimit me energji elektrike që nuk kanë faturime të viteve të mëparshme të konsumit me matje të energjisë elektrike, faturimi me vlera referuese të bëhet bazuar në mesataren e konsumit me matje të energjisë elektrike, të regjistruar gjatë vitit të fundit në sistemin e faturimit.
c) Për kontratat e furnizimit me energji elektrike me matës të energjisë elektrike të instaluar në boks kolektiv, përjashtohet faturimi i energjisë elektrike me vlerë referuese si pasojë e mungesës së aksesit në të dhënat e matjes. 
ç) Për faturimet me vlerë referuese si pasojë e mungesës së aksesit në të dhënat e matjes, në momentin e leximit të të dhënave të matjes, Furnizuesi do të axhustojë në faturën pasardhëse të energjisë elektrike, diferencën ndërmjet sasisë së energjisë së faturuar me vlerë referuese dhe sasisë së energjisë së konsumuar referuar të dhënave të matjes. 
d) Konsumatorët që nuk kanë referencë asnjë muaj të leximit të matjes së energjisë elektrike do të faturohen me vlerë referuese 0 kWh. 
dh) Konsumatorët që kanë lexim me matje të energjisë elektrike në një periudhë nga 1 (një) deri në 11 (njëmbëdhjetë) muaj, do të faturohen me vlerë referuese bazuar në vlerën mesatare për muajt e matur të konsumit të energjisë elektrike.

